TRUE วิ่งฉิว 4% ลุ้นกสทช.ไฟเขียวยืดชำระค่างวดคลื่น 900MHz
TRUE วิ่งฉิว 4% ลุ้นกสทช.ไฟเขียวยืดชำระค่างวดคลื่น 900MHz โดยล่าสุด ณ เวลา 11.08 น. อยู่ที่ระดับ 7.55 บาท เพิ่มขึ้น 0.30 บาท หรือ 4.14% สูงสุดที่ระดับ 7.60 บาท ต่ำสุดที่ระดับ 7.20 บาท มูลค่าซื้อขาย 2.31 พันล้านบาท
4 เม.ย. 2561

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 11.08 น. อยู่ที่ระดับ 7.55 บาท เพิ่มขึ้น 0.30 บาท หรือ 4.14% สูงสุดที่ระดับ 7.60 บาท ต่ำสุดที่ระดับ 7.20 บาท มูลค่าซื้อขาย 2.31 พันล้านบาท โดยราคาหุ้นปรับตัวเพิ่มขึ้นติดต่อกันเป็นวันที่ 4 นับตั้งแต่ราคาหุ้นยืนอยู่ที่ระดับ 6.95 บาท เมื่อวันที่ 29 มี.ค. 61 อีกทั้งยังปรับตัวขึ้นทำสุดสูงสุดในรอบกว่า 1 ปี 4 เดือน นับตั้งแต่ราคาหุ้นปิดที่ระดับ 7.35 เมื่อวันที่ 16 พ.ย. 2559

ด้านบล.เคจีไอ (ประเทศไทย) ระบุในบทวิเคราะห์ฯ ว่า กลุ่มสื่อสาร (ADVANC, TRUE) ยังมีประเด็นข่าวที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เตรียมสรุปเหตุผลในการยืดชำระค่างวดประมูลคลื่น 900MHz งวดสุดท้ายของ ADVANC กับ TRUE รายละประมาณ 6 หมื่นล้านบาทในปี 2563 โดยมีข่าวว่าคาดรู้ผลภายในเดือนนี้
ซึ่งกรณีที่ได้ข้อสรุปจริงจะทำให้กระแสเงินสดของทั้ง ADVANC และ TRUE ผ่อนคลายมากขึ้น มีโอกาสเป็น Sentiment บวกต่อการจ่ายเงินปันผล และค่าใช้จ่ายทางการตลาดฯ (เป็นบวกกับ COM7 ที่เป็นพันธมิตรกับ TRUE ด้วย) แนะนำ “เก็งกำไร” ADVANC และ INTUCH และ TRUE
ด้านนักวิเคราะห์ บล.ทิสโก้ ระบุในบทวิเคราะห์ฯ แนะนำ “ซื้อ” TRUE หลังจากที่บริษัทและสมาชิกร่วมโครงการ Southeast Asia – Japan 2 Consortium (SJC2) ได้ลงนามข้อตกลงกับ NEC Corporation ร่วมสร้างเครือข่ายสายเคเบิ้ลใต้น้ำประสิทธิภาพสูง เพื่อรองรับการเชื่อมโยงระบบสื่อสารระหว่างประเทศในภูมิภาคเอเชียตะวันออกเฉียงใต้และเอเชียเหนือ ได้แก่ สิงคโปร์ ไทย กัมพูชา เวียดนาม ฮ่องกง ไต้หวัน จีนแผ่นดินใหญ่ เกาหลีใต้ และญี่ปุ่น
โดยสายเคเบิ้ลมีความยาวกว่า 10,500 กิโลเมตร เชื่อมต่อทั้งหมด 11 จุดในภูมิภาค คาดจะสามารถดำเนินการเสร็จสิ้นภายในไตรมาส 4/63 โดย TRUE คาดว่าจะใช้เงินลงทุน 3.6 พันล้านบาท ในช่วง 15 ปีข้างหน้า
ทั้งนี้ การขยายธุรกิจมือถือและไฟเบอร์บรอดแบนด์ในช่วงไม่กี่ปีข้างหน้า และแผนในการพัฒนาระบบ 5G ในอนาคต (หลังปี 2563) ทำให้มองว่าข่าวนี้ไม่น่าตกใจ และมองว่า 50% ของเงินลงทุน 3.6 พันล้านบาท จะใช้ในการพัฒนาโครงสร้าง (2561-2563) และจะกระทบต่อ FCF ของ TRUE ราว 600 ล้านบาทต่อปี
ขณะที่ TRUE จะได้เคเบิ้ล 18 Tbps โดยแบ่งเป็นสิงคโปร์และฮ่องกงประเทศละ 9 Tbps และด้วยปริมาณของข้อมูลที่เพิ่มขึ้น ทำให้ TRUE มีความจำเป็นต้องพึ่ง FOC ผ่านมาเลเซีย หรือการเช่าเคเบิ้ลใต้น้ำของ บมจ.กสท โทรคมนาคม ลดลง (ปัจจุบัน TRUE เช่าอยู่ไม่ถึง 1Tbps) โดยหลังระบบเริ่มใช้งานในปี 2563 คาดว่า TRUE จะมีการเจรจาร่วมกับกสท เพื่อขอใช้เป็นระบบสำรองในราคาที่ลดลงแทน พร้อมให้มูลค่าที่เหมาะสม 8.40 บาท (DCF)